Diari Oficial de la Generalitat Valenciana


Sumari del DOGV 8271, del 11-04-2018 (2018/2635)

RESOLUCIÓ d'1 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 110/16-AIA Alzira.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8271

Data del DOGV
:   11-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2635


Data del document
:   01-03-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Alzira
    * impacte ambiental

RESOLUCIÓ d'1 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 110/16-AIA Alzira. [2018/2635]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 110/16-AIA Alzira.  
  
  
«Declaració d'impacte ambiental  
Expedient: 926-9517-PUV-D.  
Títol: emmagatzemament de vehicles de desballestament.  
Promotor: Desguaces El Alemán, SL.  
Autoritat substantiva: Ajuntament d'Alzira.  
Localització: polígon industrial el Pla, avinguda dels Areners, s/n, parcel·la 14-5, d'Alzira (València).  
Descripció del projecte  
L'objecte del projecte és l'obtenció de la llicència ambiental, d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, per a establir l'activitat d'emmagatzemament de vehicles de desballestament.  
La instal·lació s'ubicarà en una parcel·la situada en el polígon industrial el Pla, avinguda dels Areners, s/n, parcel·la M 14-5, del terme municipal d'Alzira (València). La parcel·la està situada en el cantó i ocupa una superfície de 2.791 m². Està separada per un carrer (aproximadament a uns 20 metres de distància) de l'emplaçament del centre autoritzat de tractament de vehicles (CAT) del mateix titular. Disposarà un tancament perimetral format per un tanca metàl·lica amb dues portes d'accés.  
Limita al nord amb l'avinguda dels Areners, a l'est amb l'avinguda dels Esmoladors, al sud amb un carrer de vianants i a l'oest amb la parcel·la M 14-5.  
Les obres d'adequació que es realitzaran en la parcel·la seran:  
- Reblert de la parcel·la, que en l'actualitat està a una profunditat per davall del nivell del sòl.  
- Instal·lació d'un equip de tractament de les aigües pluvials, prèviament al seu abocament a la xarxa de clavegueram municipal.  
- Tancament perimetral de la instal·lació.  
- Col·locació d'un pal publicitari d'acer laminat de 70 cm de diàmetre i 12 m d'alçària, sobre el qual es disposarà un panell anunciador amb projectors lluminosos.  
La instal·lació disposarà dels serveis d'aigua potable, aigua industrial, energia elèctrica i xarxa de clavegueram.  
Procés industrial  
L'activitat d'emmagatzemament de vehicles al final de la vida útil ja descontaminats (VFVU) estarà directament relacionada amb el funcionament del CAT que posseeix el mateix titular. Els vehicles, una vegada han sigut descontaminats en el CAT, seran traslladats a aquesta zona on seran emmagatzemats en estanteries metàl·liques que milloraran l'accés i ordenació dels VFVU.  
L'objectiu de l'ampliació no és augmentar la capacitat de tractament del CAT, sinó millorar-ne el funcionament. En l'actualitat els VFVU es troben emmagatzemats apilats uns sobre altres. Amb la posada en marxa d'aquesta instal·lació, la zona d'emmagatzemament de VFVU estarà delimitada pels carrers on circularà el carretó encarregat del magatzematge dels vehicles en les estanteries. D'aquesta manera s'aconseguirà que cada tipus de VFVU tinga el seu espai predeterminat i estiguen perfectament ordenats per marques i models. Això facilitarà les faenes de recerca als operaris que podran dirigir-se directament al model de vehicle desitjat, i permetrà que les operacions de desmuntatge de peces es realitzen d'una manera més ràpida i eficaç. D'altra banda, es pretén mantindre durant més temps els vehicles emmagatzemats i aprofitar al màxim les seues peces en les operacions de reutilització.  
Una vegada s'hagen retirat totes les peces d'interés, els VFVU quedaran emmagatzemats fins al moment de ser retirats per una empresa autoritzada, que s'encarregarà de la seua gestió.  
La maquinaria que intervindrà en el procés consistirà en el carretó elèctric utilitzat per al transport dels VFVU i les estanteries metàl·liques on estaran emmagatzemats.  
Tramitació administrativa  
- El 22 de setembre de 2016 es va rebre ofici de l'Ajuntament d'Alzira en què remet l'expedient de la llicència ambiental per a l'activitat d'emmagatzemament de vehicles de desballestament, a fi que s'emeta la corresponent declaració d'impacte ambiental, preceptiva i amb la concessió prèvia de la llicència ambiental. L'expedient constava de projecte tècnic i estudi d'impacte ambiental.  
- El 14 de març de 2017 es va requerir el promotor i l'ajuntament l'aportació d'aclariments i documentació addicional a la ja presentada. El requeriment es va respondre amb la documentació presentada el 24 de juliol de 2017, que no va ser suficient per a finalitzar el procediment.  
  
- El 8 de novembre de 2017 es va reiterar el requeriment, i el 12 de desembre es va rebre la documentació sol·licitada.  
- L'expedient es va publicar en el Butlletí Oficial de la Província de València número 49 amb data 10 de març de 2017. El certificat d'informació pública indica que, transcorregut el període de trenta dies d'exposició al públic, no es van presentar al·legacions respecte d'això.  
Consultes  
1. Servei d'Ordenació del Territori  
Per observar-se risc de perillositat per inundació en la zona projectada, es va sol·licitar consulta al Servei d'Ordenació del Territori, òrgan competent en la matèria.  
L'informe emés, que s'exposa en l'apartat 4 de les consideracions ambientals, conclou que: «Per tot el que s'ha exposat, l'activitat d'emmagatzemament de vehicles de desballestament, en la parcel·la M 14-5 del polígon industrial el Pla, en el terme municipal de Alzira (València) es troba afectat per risc d'inundació i és compatible amb les determinacions normatives del Pla Parcial del Sector el Pla i del Pla d'Acció Territorial de caràcter sectorial sobre prevenció del risc d'inundació a la Comunitat Valenciana».  
Antecedents  
Amb data 23 d'abril de 2012 es va emetre, per l'òrgan ambiental competent, en aquell moment la Direcció General d'Avaluació Ambiental i Territorial, la declaració d'impacte ambiental, favorable només als aspectes ambientals i sense perjuí de l'obtenció prèvia de les autoritzacions sectorials que li foren aplicable per a l'activitat de desballestament de vehicles fora d'ús, promogut per Desguaces el Alemán, SL, situat en el polígon industrial ell Pla, avinguda dels Areners, s/n, parcel·la M 15-1 d'Alzira (València), sempre que aquest es desenvolupe amb les previsions de l'estudi d'impacte ambiental i amb les condicions establits en la resolució (expedient 154/11-AIA).  
El projecte es planteja com a ampliació d'aquesta activitat. No obstant això, per augmentar la superfície de la instal·lació i pel fet que les dues parcel·les estan separades per un carrer, és necessari realitzar una nova avaluació d'impacte ambiental del projecte.  
Consideracions ambientals  
Consultat el visor web intern de cartografia de la CHOPVT, no es van observar afeccions a elements naturals ressenyables en la zona d'ubicació, excepte el referent al risc d'inundació.  
El certificat de compatibilitat urbanística indica que l'activitat se situarà en sòl urbà industrial compatible amb els usos establits pel planejament vigent.  
Pel fet que l'activitat es projecta en sòl urbà industrial i que va associada a un desballestament ja existent, no s'han estudiat altres alternatives que tècnicament es consideren més viables. Segons l'EIA, s'entén la solució proposada com la que menor impacte pot originar.  
  
Les principals afeccions ambientals associades són:  
1. A l'atmosfera.  
a) Alteració de la qualitat de l'aire:  
L'EIA considera que el funcionament de l'activitat no generarà olors, fums, gasos, vapors o pols en suspensió, ja que no hi ha cap procés ni s'emmagatzemaran elements susceptibles de provocar-los. Per a previndre o minorar els impactes, tot el pati de la zona d'emmagatzemament es realitzarà amb solera de formigó. Els accessos a l'establiment en l'actualitat estan asfaltats.  
b) Contaminació acústica:  
Presenta un estudi acústic que justifica que, tenint en compte el nivell sonor previst durant el funcionament de l'activitat i la seua realització en horari diürn, en cap cas se superaran en l'exterior els nivells de soroll permesos per a la zona. Les principals fonts sonores seran les produïdes pel transport i emmagatzemament dels vehicles en estanteries, desmuntatge de peces per a la venda i càrrega de vehicles per a la retirada a la planta de premsat. Com a mesures correctores per a amortir els sorolls i les vibracions, es realitzarà un manteniment del carretó elèctric adequat, un ús correcte de les ferramentes manuals i s'adoptaran les precaucions necessàries per a disminuir el nivell sonor puntual durant les càrregues i descàrregues.  
Aquestes conclusions es consideren vàlides sempre que es verifiquen amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament, amb la maquinària que major soroll produïsca i per un organisme autoritzat. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
2. Al sòl i les aigües.  
Les instal·lacions no disposarà de lavabos i sanitaris, ja que es tracta d'una activitat que forma part de l'actual CAT ja autoritzat que té els serveis sanitaris necessaris. Segons el projecte i l'EIA, el desenvolupament de l'activitat únicament generarà un tipus d'aigües residuals, que seran les aigües pluvials procedents de la recollida de tota la campa.  
  
Com a mesures preventives i correctores proposa:  
- La solera de la campa estarà formigonada i dotada de pendents. En els punts baixos es disposarà d'embornals per a la recollida d'aigües pluvials i de neteja. A més, es col·locarà una canaleta de drenatge davant dels accessos a la instal·lació.  
- Totes les aigües recollides a l'interior de la parcel·la seran canalitzades fins a un depòsit sedimentador i, posteriorment, tractades per un separador d'hidrocarburs, prèviament a l'abocament a la xarxa municipal de pluvials del polígon. Periòdicament, els fangs i llots retinguts es retiraran per un gestor autoritzat.  
- La parcel·la disposarà d'un paretó perimetral de formigó de 40 cm d'alçària.  
Aquestes mesures s'ampliaran amb:  
- Es disposarà de material absorbent, per exemple serradura o sepiolita, per a procedir a la recollida immediata dels abocaments accidentals que pogueren produir-s'hi. Aquests materials, una vegada hagen sigut utilitzats, es gestionaran com a residu generat per l'activitat i es retiraran per gestor autoritzat.  
- En el cas que la normativa reguladora de les condicions de seguretat i higiene en el treball establisca la conveniència d'instal·lar serveis sanitaris en aquest centre, es connectaran a la xarxa de residuals del polígon. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament d'Alzira. Si fóra necessari s'aplicaran els tractaments previs pertinents per a complir els límits que s'hi establisquen.  
3. Generació de residus.  
Segons el projecte, no es preveu generar residus perillosos pel funcionament de l'activitat. No obstant això, en el cas que aquests es produïsquen, el productor presentarà la declaració com a xicotet productor de residus tòxics i perillosos i complirà les obligacions que la normativa establisca.  
4. Inundació.  
Es va sol·licitar consulta al Servei d'Ordenació del Territori, òrgan competent en matèria d'inundacions, en observar-se risc de perillositat per inundació en la zona projectada. La valoració que estima l'informe emés és la següent:  
«L'actuació es proposa en un polígon industrial que ha sigut desenvolupat segons el Pla Parcial del Sector el Pla. Aquest Pla Parcial va ser aprovat en el seu moment amb unes determinades condicions per a minimitzar els riscos d'inundació, que es van incorporar a la normativa del Pla Parcial. Les llicències que se sol·liciten en aquest àmbit han de complir la citada normativa.  
El supòsit que es planteja té una particularitat relativa que no es proposa edificació sobre rasant, sinó una solera al nivell de la rasant de la vorera. D'altra banda, l'activitat és l'emmagatzemament de vehicles ja descontaminats, per la qual cosa es tracta d'una activitat de baixa vulnerabilitat davant de la inundació (es tracta de vehicles que han arribat al final de la seua vida útil). Tenint en compte aquestes circumstàncies, es considera que l'execució de la solera al nivell de la vorera (situant-la a una cota superior a la de l'estat actual de la parcel·la, que està reafonada respecte a la vorera) és una mesura suficient per a reduir els efectes de la inundació.»  
5. Impacte visual.  
Segons l'EIA, l'obertura d'aquest centre millorarà l'aspecte visual perquè els vehicles estaran ordenats en estanteries (de 4 altures), davant de l'emmagatzemament apilat que actualment es realitza en el CAT.  
Com a mesures correctores, la parcel·la disposarà d'un tancament perimetral format per un mur de formigó de 40 cm d'alçària sobre el qual es disposarà una tanca metàl·lica plastificada de 2,5 m d'alçària que reduirà l'impacte visual produït des de la via pública.  
Aquestes mesures s'haurien d'ampliar amb el següent:  
- El tancament perimetral hauria de ser opac en tot el perímetre del parc d'emmagatzemament. S'aconsella la realització de plantacions d'espècies vegetals de creixement ràpid per davant d'aquest tancament en tot el perímetre des del qual puga ser visible. Els VFVU haurien d'apilar-se fins una alçària tal que el tancament impedisca la seua visibilitat. No obstant això, per tractar-se d'un polígon industrial, caldrà ajustar-se al que disposen les normes reguladores del polígon.  
- L'EIA no valora els efectes que la contaminació lumínica deguda al funcionament del panell anunciador amb projectors lluminosos podrien provocar, especialment en el cel nocturn. En la regulació del seu funcionament caldrà ajustar-se al que disposen les corresponents normativa i autoritzacions sectorials.  
6. Impactes sobre la fauna, flora o paisatge.  
Segons l'EIA, els considera d'escassa importància en situar-se l'activitat en un polígon industrial consolidat.  
7. Aspectes socioeconòmics.  
Es consideren positius perquè augmenta la possibilitat de reutilització de les peces procedents del VFVU, cosa que afavoreix el reciclatge i la generació d'ocupació.  
El programa de vigilància ambiental estableix una sèrie d'obligacions normatives que l'activitat complirà durant el seu desenvolupament. Fa referència al control mitjançant mesuraments dels nivells de soroll, comprovació mitjançant analítiques dels nivells de contaminació de les aigües, inspecció dels depòsits de residus generats i la seua correcta eliminació i consulta als ajuntaments de les poblacions més pròximes sobre la incidència que té l'exercici de l'activitat.  
D'aquest programa de vigilància ambiental, es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a la disposició de les autoritats competents.  
Per estar relacionada aquesta activitat amb una altra per a la qual s'havia emés una declaració impacte ambiental (DIA154/11-AIA), el promotor ha justificat el compliment del pla de vigilància de l'activitat que està en funcionament.  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb els apartats 6.c.1) i 6.c.2) de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent, resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'emmagatzemament de vehicles de desballestament el titular de la qual és Desguaces el Alemán, SL, ubicada en el polígon industrial el Pla, avinguda dels Areners, s/n, parcel·la 14-5 d'Alzira (València) sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
  
1. Els residus admesos en l'activitat seran els relacionats en la part expositiva d'aquesta resolució o qualsevol codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les corresponents autoritzacions i inscripció en el registre general de gestors autoritzats de residus de la Comunitat Valenciana que corresponguen per al centre ubicat en polígon industrial el Pla, avinguda dels Areners, s/n, parcel·la 14-5 d'Alzira (València), per a l'exercici de l'activitat, i aquesta s'adaptarà a les condicions que l'òrgan esmentat establisca.  
  
3. Al començament de l'activitat i almenys cada cinc anys es realitzaran auditories acústiques per un organisme de control autoritzat, i es faran constar els resultats en un llibre de control que estarà a la disposició de les administracions competents. Les auditories es realitzaran en la fase de funcionament, amb la maquinària que més soroll produïsca i per un organisme autoritzat. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
4. Es disposarà de material absorbent, per exemple serradura o sepiolita, per a procedir a la recollida immediata dels abocaments accidentals que pogueren produir-s'hi. Aquest material, una vegada hagen sigut utilitzats, es gestionarà com a residu generat per l'activitat i es retirarà per gestor autoritzat.  
5. En el cas que la normativa reguladora de les condicions de seguretat i higiene en el treball establisca la conveniència d'instal·lar serveis sanitaris en aquest centre, es connectaran a la xarxa de residuals del polígon. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, si és més restrictiva, a l'ordenança municipal d'abocaments de l'Ajuntament d'Alzira. Si fóra necessari s'aplicaran els tractaments previs pertinents per a complir els límits que s'hi establisquen.  
6. Es portarà un registre documentat del programa de vigilància ambiental a efectes d'acreditar l'adopció i execució de les mesures preventives i correctores proposades i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a la disposició de les autoritats competents.  
7. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que contra aquesta resolució, ja que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i interessos consideren pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013.  
  
València, 13 de febrer de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 1 de març de 2018.- El director general de Medi Natural i d'Avaluació Ambiental: Antoni Marzo i Pastor.